Ԥхынгәымза 5 рзы Аԥсны Аҳәынҭқарра Ахада Рауль Ҳаџьымба Иорданиатәи Хашимиттә кралра аҟнытә аделегациа идикылеит.
Аԥыза-министр Геннади Гагәлиа Ахада аделегациа иалахәыз иирдырит. Аделегациа напхгара аиҭоит Монир Собер, Апарламент иреиҳаӡоу апалата - Иорданиатәи Аианцәа Реизара ахада ихаҭыԥуаҩ. Аделагациа аилазаараҟны иҟоуп иара убас асенатор, акоррупциа аҿагыларазы Иорданиатәи Ассоциациа ҧасатәи ахантәаҩы Самиҳ Пино, Аинрал-маиор, Ауаажәларра ршәарҭадара аусбарҭа адиректор Ихада ҧасатәи иассистент Давууд Хакуз, Иорданиа апарламент ҧасатәи адепутат Муҳаммед Раслан, Иорданиа иҟоу Аԥсны ахәаахәҭра-ааглыхратә палата ахаҭарнак Али Бакиж.
Ахада асасцәа аԥсшәа реиҳәеит.
«Бзиала шәаабеит ҳәа шәасҳәоит Аԥсны. Ҳара ҳзы акраҵанакуеит адунеи аҿы ҳардыруа, адунеитә уаажәларра ҳаилыркаауа аҟазаара. Ҳара иаартны иаҳҳәоит, ҳҳәынҭқарра аҩныҵҟа ҳшьақәгылароуп ҳәа. Азхаҵара аганахь ала ҳусбарҭақәа русура аҵакы ду аҳҭоит, уи хымҧадагьы иаҭахуп. Ари шьаҿа-шьаҿала имҩаҧысуа процессуп, аха уи иҳалнаршароуп ҳара зхьыԥшымразы иқәԥоз тәыланы ҳшыҟоу атәы адунеитә уаажәларра рҟынӡа анагара. Уи ҳалҳаршеит, уажәшьҭа ҳҿаԥхьа уснагӡатә хаданы иқәгылоуп - адунеи аҟны егьырҭ аҳәынҭқаррақәа рыҵамхара.
Акрызҵазкуа факторуп шәара шәҳәынҭқарра иахьықәынхо хыԥхьаӡара рацәала Кавказ ажәларқәа рхаҭарнакцәа, урҭ рыҩныҵҟа иҟоу аԥсуаагьы ари аҳәынҭқарра аргылараҿы шәара иахьшәыдгылоу.
Иазгәасҭарц сҭахуп, Ахәаахәҭра-ааглыхратә палата гәацҧыҳәарала имҩаԥнаго аусура атәы. Аџьшьарагьы рысҭар сҭахуп еиуеиԥшым аҳәынҭқаррақәеи ҳареи ҳабжьара аизыҟазаашьақәа рышьақәыргылараҿы зусура алҵшәа бзиақәа амоу уи анапхгара.
Ҳазхазҵаз аҳәынҭқаррақәа рганахь ала иҳамоу азхаҵара ҳара аҭакԥхықәра ҳаднаҵоит. Даара акраҵанакуеит ҳара ҳзы Урыстәылатәи Афедерациеи ҳареи иҳабжьоу аизыҟазаашьақәа. Урыстәыла адгылара ҳанаҭоит, аха ҳара ҳҳәынҭқарра ҳуааҧсыразы иахәҭоу аҭагылазаашьақәа раҧҵара алшо иҟалароуп. Убри аан иазгәасҭарц сҭахуп, ҳтәыла маҷзаргьы, иамоу алшарақәа азхартә иҟоуп. Урҭ аекономика аиҿкаараҿы ииашаны, хықәкыла хархәара рзутәуп», -иҳәеит Ахада.
Аделегациа анапхгаҩы, Иорданиатәи Аианцәа Реизара ахада ихаҭыԥуаҩ Монир Собер ахәынҭқарра Ахада ҭабуп ҳәа иеиҳәеит иҟаиҵаз адкыларазы.
«Ҳара гәахәарала иҳадаҳкылеит шәтәыла аҭаараазы иҳауз ааԥхьара. Шәара шәдиаспора ахаҭарнакцәа аӡәырҩы Иорданиа инхоит. Урҭ рыхьӡала салам ҳазрышәҭ ҳәа аҳәара ҟарҵеит, иара убас иазгәарҭеит ҭагылазаашьак шроуз Аԥсныҟа ишаауа.
Сгәы иаанагоит шәаргьы ҳаргьы ҳекономикатә еимадарақәа аҵак ду рымоуп ҳәа»-иҳәеит аҵыхәтәан, Монир Собер.
Иорданиатәи апарламент ҧасатәи адепутат Муҳаммед Раслан Ахада иҟны Аԥсны Аҳәынҭқарреи Қырҭтәылеи реизыҟазаашьа дазҵааит.
Аҳәынҭқарра Ахада азҵаара аҭак ҟаиҵеит.
«Аибашьра аԥхьагьы Қырҭтәылеи ҳареи ҳабжьара иҟаз аизыҟазаашьақәа мариамызт. Иахьа еизыҟазаашьа ҳәа акгьы ҳабжьаӡам. Иҟоуп аиҿцәажәаратә процесс, уи мҩаԥысуеит Женеватәи адискуссиақәа рҳәаақәа ирҭагӡаны. Ара иалахуп Аԥсны, Аахыҵ-Уаԥстәыла, Еиду Америка Аштатқәа, Урыстәыла, Европатәи Аидгыла. Арҭ аиҧыларақәа раан ирылацәажәоит хырхарҭа рацәала ҳаизыҟазаашьақәа ирызку азҵаарақәа, раԥхьа иргыланы, ҳара ҳзы аҵакы ду змоу - амчқәа рхамырхәаразы аиқәшаҳаҭра ауп. Рыцҳарас иҟалаз, ақырҭуа ган уи иақәшаҳаҭым. Иҟалап, иахьагьы, адгьылҵакыратә акзаара ҳәа изышьҭоу иақәгәыӷуазар.
Ҳара ҳаибашьуан, аха уи ҳара ҳакәӡам иаԥшьызгаз. Аиааира ҳгеит, шьҭахьҟа уаҳа ҳхьаҵраны ҳаҟаӡам»,- иазгәеиҭеит Ахада.
Аиԥылара ахыркәшамҭазы, аҳәынҭқарра Ахадеи Иорданиатәи аделегациа анапхгаҩи агәаларшәагатә ҳамҭақәа еимырдеит.
|Твитнуть||
|